b"\n_START_ARTICLE_\nRamon Jordi i Gonz\xc3\xa1lez\n_START_SECTION_\nPersonalitat\n_START_PARAGRAPH_\nFidel sempre als seus principis, liberal de pensament amb gran energia f\xc3\xadsica i espiritual, va sustentar sempre els seus ideals encara en contra del pensar de molts dels seus contemporanis, especialment dels poderosos. No admetia injust\xc3\xadcies i en contra d'elles es rebel\xc2\xb7lava manifestant tant oralment davant d'una audi\xc3\xa8ncia com a trav\xc3\xa9s dels seus escrits.\n_START_SECTION_\nBiografia\n_START_PARAGRAPH_\nEl curs 1945-1946, va iniciar els estudis en la Facultat de Farm\xc3\xa0cia a la Universitat de Barcelona, obtenint el grau de llicenciat en 1951 i el de doctor en 1971 amb la presentaci\xc3\xb3 d'una tesi doctoral (\xe2\x80\x9cRelaciones de los boticarios catalanes con las Instituciones Centrales\xe2\x80\x9d) dirigida per Jos\xc3\xa9 Lu\xc3\xads G\xc3\xb3mez Caama\xc3\xb1o. Aquest professor va ser, en realitat, qui el va animar a investigar sobre la hist\xc3\xb2ria de la Farm\xc3\xa0cia i que el va introduir en aquest \xc3\xa0mbit, concentrat llavors en la Sociedad Espa\xc3\xb1ola de Historia de la Farmacia. Va exercir com a docent en la c\xc3\xa0tedra d'Hist\xc3\xb2ria de la Farm\xc3\xa0cia i Legislaci\xc3\xb3 Farmac\xc3\xa8utica a la Universitat de Barcelona i tamb\xc3\xa9 com col\xc2\xb7laborador de la C\xc3\xa0tedra d'Hist\xc3\xb2ria de la Medicina. Si b\xc3\xa9 desenvolup\xc3\xa0 activitat professional en la ind\xc3\xbastria i en oficina de farm\xc3\xa0cia, durant un temps, Ramon Jordi dugu\xc3\xa9 a terme una intensa activitat col\xc2\xb7legial, especialment a partir de 1962, quan Pere Vintr\xc3\xb3 va assumir la presid\xc3\xa8ncia del Col\xc2\xb7legi de Farmac\xc3\xa8utics de la Prov\xc3\xadncia de Barcelona. Durant aquest per\xc3\xadode va con\xc3\xa8ixer al farmac\xc3\xa8utic Rafel Masclans, que, al seu torn, havia estat el principal impulsor de l'Acad\xc3\xa8mia de Farm\xc3\xa0cia de Catalunya durant la Rep\xc3\xbablica i que tamb\xc3\xa9 va contribuir a despertar en Ramon Jordi l'inter\xc3\xa8s per la hist\xc3\xb2ria de la Farm\xc3\xa0cia.  El 1972 va ingressar a la Reial Acad\xc3\xa8mia de Farm\xc3\xa0cia de Barcelona amb la lectura del discurs \xe2\x80\x9cAproximaci\xc3\xb3n a la Historia de la \xc2\xabAcad\xc3\xa8mia de Farm\xc3\xa0cia de Catalunya\xc2\xbb. Una experiencia frustrada\xe2\x80\x9d, i, el 1979, va ser elegit acad\xc3\xa8mic corresponent de la Reial Acad\xc3\xa8mia de Medicina de Catalunya (llavors, de Barcelona). Va ser fundador de la Societat d'Amics de la Hist\xc3\xb2ria i de la Ci\xc3\xa8ncia Farmac\xc3\xa8utica Catalana, constitu\xc3\xafda el 1991 (actualment Societat Catalana d'Hist\xc3\xb2ria de la Farm\xc3\xa0cia, al desenvolupament de la qual es va bolcar intensament._NEWLINE_Va tenir gran reconeixement, tant nacional com internacional, obtenint prestigiosos [premis], com el Fern\xc3\xa1ndez Canivell (1967 i 1970), i distincions, com la medalla Rafel Folch Andreu (1984), la del Prof. Farmacist Alexandru Ionescu-Matiu de primera classe (1994) i la George Urdang (1990), atorgada per l\xe2\x80\x99American Institute of the History of Pharmacy._NEWLINE_Va assistir a innombrables congressos, tant nacionals com internacionals, d'Hist\xc3\xb2ria de la Farm\xc3\xa0cia, aportant sempre comunicacions noves i rellevants, per la qual cosa, el 1991 va ser proposat i acceptat com a membre de l\xe2\x80\x99Academie Internationale de l\xe2\x80\x99Histoire de la Pharmacie."